ינואר 2022

**נוהל ולוח זמנים לכתיבת הצעות מחקר ועבודות תזה בחוג להפרעות בתקשורת**

**כללי**

עבודת תזה הינה עבודת מחקר שיש בה תרומה לקידום תחום הידע במסגרתו נערכה. אנו שואפים לכך שמחקרי התזה יערכו, ינותחו ויכתבו ברמה שמאפשרת פרסום בכתבי עת מדעיים בתחום התוכן של העבודה.

נושא העבודה יגובש תוך אינטראקציה בין הסטודנט למנחה ולאחר שנחתם חוזה ההנחיה בין המנחה לתלמיד. לאחר גיבוש נושא העבודה, יכתוב הסטודנט הצעת מחקר כמפורט במסמך זה ויגישה לאישור. לאחר הגשת ההצעה, היא תיבדק על ידי המנחה ועל ידי קורא נוסף שימונה על ידי ועדת המ.א. של החוג ובתאום עם המנחה. לאחר אישור ההצעה על ידי הועדה, יוכל הסטודנט להתחיל בעבודת המחקר. רק סטודנט שסיים את חובות לימודי המחקר (הקורסים בשיטות מחקר ובסטטיסטיקה) יוכל להגיש הצעת מחקר לאישור.

**לוח זמנים**

כדי לשמור על מצב אקדמי תקין מבחינת רשויות האוניברסיטה צריכה הצעת המחקר להיות מאושרת סופית (אחרי הגשה למזכירות החוג וקריאה חיצונית) עד תחילת הסמסטר הראשון של שנת הלימודים השלישית. את התזה יש להגיש עד ה 30 בנובמבר בסוף השנה השלישית ללימודים בתוכנית. הארכת הלימודים מעבר לתאריך זה טעונה אישור של המנחה, ועדת המ.א. של החוג והרשות ללימודים מתקדמים וגוררת תשלום שכר לימוד נוסף. כמו כן, אי הגשת התזה עד מועד זה, גם אם באישור לא מאפשרת סיום של התואר בהצטיינות.

כדי לסייע לכם לשמור על מצב אקדמי תקין נקבע בחוג לוח הזמנים הבא:

|  |  |
| --- | --- |
| שלב | מועד **אחרון** |
| התקשרות עם מנחה והגשת טופס ההתקשרות למזכירות החוג\* | סוף סמסטר ב' של שנה א' |
| השתתפות בסמינר ההכנה לתזה | במהלך סמסטר א' של שנה ב' |
| הגשת טיוטא של הצעת המחקר למנחה | סוף סמסטר א' של שנה ב' |
| הגשת הצעת המחקר הסופית למזכירות החוג **לאחר** אישור המנחה\*  סיום חובות השמיעה | סוף סמסטר ב' של שנה ב' |
| אישור סופי של הצעת המחקר\* | תחילת סמסטר א' של שנה ג' |
| הגשת התזה | 30 בנובמבר (סוף שנת הלימודים השלישית) |

\*חריגה מלוח הזמנים תגרור **מעבר אוטומטי** למסלול ללא תזה, כולל השלמת קורסים ועמידה בלוח הזמנים של המסלול החדש.

**הנחיות לכתיבת הצעת מחקר לעבודת תזה (במסלול א')**

**מטרות הצעת המחקר**

תפקידה של הצעת המחקר הוא להגדיר את שאלת המחקר והרקע ממנו נגזרה ולתאר את השיטות שישמשו לבדיקת השאלה, משמעותה התיאורטית וישימותה במסגרת הזמן והמשאבים העומדים לרשות התלמיד. הצעת המחקר היא שלב משמעותי בהכנות לעבודת התיזה משום שהיא מחייבת את הסטודנט לגבש בצורה מדויקת את תוכנית המחקר על פרטיה ולמנחה ולקורא נוסף לבחון את תוכנית המחקר, לגלות ולתקן (במידת הצורך) כשלים קודם לאיסוף הנתונים.

**הגשת ההצעה ושיפוטה**

1. לאחר קבלת אישור המנחה, הגישו את ההצעה לגב' עפרה פוגלהוט, מרכזת התכנית בדוא"ל [ogozlan@univ.haifa.ac.il](mailto:ogozlan@univ.haifa.ac.il)
2. הצעת המחקר תעבור שיפוט אצל מומחה/ים בתחום התוכן של ההצעה. אחרי השיפוט ההצעה תוחזר לתיקונים (במידת הצורך) לפני אישורה הסופי.
3. ההצעה תוגש במבנה המפורט בהמשך כקובץ וורד. הצעות בפורמט אחר או שחורגות באורכן מהמוגדר יוחזרו לתיקון. בנוסף יש להגיש קובץ **נפרד** עם כותרת העבודה ושמות הסטודנט/ית והמנחה/ים.

**מבנה הצעת המחקר**

היקף ההצעה (סעיפים 3-7 להלן) **לא יעלה** על 10 עמודים, לא כולל תקציר, ביבליוגרפיה ונספחים (במידת הצורך).

**חלקי ההצעה:**

**1. דף שער.** יכלול את כותרת העבודה המוצעת ואת שמות הסטודנט והמנחה/ים בעברית ובאנגלית.

**2. תקציר.**  התקציר נועד להסביר, מבלי לרדת לפרטים, את שאלת המחקר, חשיבותה והשיטות שתשמשנה לבדיקתה. אורך התקציר לא יעלה על עמוד אחד.

**3. מבוא.** במבוא יתוארו נושא המחקר וחשיבותו ויסקרו בתמציתיות הרקע האמפירי והתיאורטי הרלוונטי לשאלת המחקר. בסוף המבוא תוצג שאלת המחקר וההשערות הספציפיות שיבדקו במהלכו.

**4. שיטות.** פרק זה מקביל לפרק השיטה במאמר מדעי. יש להציג בו את כל ההיבטים המתודולוגיים הקשורים במחקר (נבדקים, פרוצדורה, אופן ניתוח הנתונים). פרק זה נועד לשכנע את הקוראים שמערך המחקר שלכם מתוכנן כהלכה, שהמערך מאפשר לענות על שאלת המחקר ושלקחתם בחשבון השפעות של גורמים מתערבים שונים על התוצאות. יש לתת פרוט ברמה מספקת שיראה שאתם אכן מסוגלים להוציא לפועל את המחקר המתוכנן. במידה ופיתחתם כלי מחקר או ניתוח חדשים, יש להציגם בנספח מתאים.

**5. התוצאות הצפויות.** מה התוצאות שאתם מצפים לקבל? איזה דפוס של ממצאים יאשש את השערות המחקר ואיזה דפוס יפריך אותן?

**6.** **משמעות העבודה (significance).** מדוע המחקר שלכם חשוב? מה הוא צפוי לתרום לתחום הידע? האם התרומה היא תיאורטית או מעשית?

**7. ישימות הפרויקט.** כאן המקום להתייחס לכל הגורמים שעשויים למנוע מהמחקר לצאת אל הפועל. כיצד תגייסו את המשתתפים? האם אתם מסוגלים לגייס את מספר הנבדקים הדרוש? מה תעשו במקרה שלא תצליחו לגייס מספיק נבדקים במסגרת הזמן העומדת לרשותכם? אם אתם מתכוונים להיעזר בגורמים חיצוניים (קלינאים, מורים, ארגונים) לצורך גיוס הנבדקים או ביצוע המחקר – האם התקבלה הסכמתם? האם נדרשת הסכמה של משרד החינוך, ועדת האתיקה של האוניברסיטה או ועדת הלסינקי חיצונית? האם פניתם לקבל הסכמה זו? מה שעור הנשירה הצפוי מהמחקר? אילו משאבים דרושים לצורך ביצוע המחקר (ציוד, כסף)? האם משאבים אלו עומדים לרשותכם?

**8. ביבליוגרפיה.** יש להשתמש בפורמט APA אלא אם בתחום הספציפי של העבודה מקובל פורמט אחר.

**9. נספחים (במידת הצורך)**

**ההצעה תיכתב בפונט בגודל 12 נקודות, ברווח של 1.5 שורות לפחות ותוך שמירה על שוליים נאותים.**

**הנחיות לכתיבת התזה**

המחקר יערך תוך עדכון שוטף של המנחים והעבודה הסופית תוגש לאחר אישורם.

**כתיבת העבודה**

אורך עבודת התזה יהיה כאורך מאמר ממוצע בתחום התוכן של העבודה – כ 6000-12000 מילים באנגלית (עד 30 עמודים ברווח וחצי) או 4500-9000 מילים בעברית (עד 20 עמודים ברווח וחצי), לפי שיקול דעתו של המנחה. התקציר, הרשימה הביבליוגרפית, טבלאות תרשימים ונספחים אינם כלולים במניין זה.

הנחיות מפורטות לגבי כתיבת העבודה, הדפסתה וצורתה הטכנית ניתן למצוא באתר הרשות ללימודים מתקדמים <https://graduate.haifa.ac.il/images/stories/tfasim/Doctoral/HanhayotHe.pdf> תחת "הנחיות לכתיבת עבודת גמר מחקרית (תזה)". לפני הגשת העבודה עליכם להעביר אותה לאישור הרשות וחוסר הקפדה על ההנחיות הצורניות יביא לעיכובים באישור.

העבודה צריכה להיות בנויה על פי המתכונת המקובלת של מאמר מדעי. הביבליוגרפיה תיכתב לפי כללי ה APA, אלא אם כן אושר סגנון אחר על ידי המנחה.

**שפת העבודה**

ע"פ נהלי האוניברסיטה תיכתב העבודה בעברית אלא אם ניתן אישור כתיבה באנגלית על ידי המנחה וועדת המ.א. של החוג.

סטודנט המבקש לכתוב את העבודה באנגלית (באישור המנחים) מתבקש לציין זאת ע"ג טופס ההתקשרות עם המנחה. בשלב מאוחר יותר יש להעביר טופס בקשה לכתיבה באנגלית, חתום על ידי המנחה, למרכזת התכנית.

**שיפוט העבודה**

העבודה תקרא על ידי המנחה/ים וקורא נוסף. הליך השיפוט הוא חסויי.

הציון הסופי יקבע כממוצע הציונים של שני הקוראים. במקרה שלעבודה יש שני מנחים, יקבע ציון מסכם על ידי המנחים וציון זה יימוצע עם ציון הקורא הנוסף.

ניתן להגיש את התזה לשיפוט רק לאחר אישור מהמנחה ובדיקה צורנית ברשות ללימודים מתקדמים.

פרטים מלאים על הליך השיפוט ואופן חישוב הציון נמצאים באתר הרשות ללימודים מתקדמים: <https://graduate.haifa.ac.il/images/takanon_18.pdf>

ציון התזה יעמוד על 40% מהציון הסופי לתואר.

**פרסום העבודה**

אנו מעודדים פרסום משותף של עבודות המ.א. בכתבי עת מדעיים כאשר מנחי העבודה מוצאים אותה ראויה לפרסום. ע"פ תקנון לימודי תואר שני כל פרסום של העבודה או חלקה לפני הגשתה לשיפוט טעון אישור של המנחה.

במקרים בהם "העמיד המנחה לרשות התלמיד נתונים, ממצאים או אינפורמציה הקשורים בעבודת הגמר המחקרית, טעון כל פרסום של העבודה או חלקה הסכמת המנחה והתלמיד גם יחד. המנחה יחתים את התלמיד עוד בשלב אישור נושא המחקר". (מתוך תקנון לימודי תואר שני )